OpenLLM-France/wikimedia huggingface dataset:
# Barzhaz Breizh/1867/Ann hollaika

Oberennoù damheñvel pe handelvoù all zo ivez, gwelout An Hollaika.
| ◄ Kentel fest ar vugale | Ann hollaika | Troad an eginane ► |
Disul vintin a-ba zaviz mont da gas ma zaoud er mez, Me gleve va dous o kana hag he anaiz diouc’h he moez, Me gleve va dous o kana, kana ge war er menez, Ma me mont da zevel eur zon da gana gant-hi ivez.
— Ar c’henta gwech em euz gwelet Mac’haidik koant, va mestrez, Oa oc’h ober he fask kenta ebarz iliz ar parrez, Ekreiz tre barz iliz Fouesnant etouez ar vugale : D’ar pred-ze e doa daouzek vloaz, ha me daouzek vloaz ive.
Evel ar bleun melen balan, pe ’vel ar rozennik-gwez, ’Vel ar rozen gwez ’touez al lan, oa etre-z-ho, va mestrez :
Tra oann bet gand ann oferen met sellet out-hi na renn ; Seul vui-oc’h-vui out-hi zellenn, seul vui-oc’h-vui plije d’en.
Me ’m euz eur ween e liorz va mamm a zo karget avalou, Hag eunn dachennik c’hlaz dindan, hag eur voden tro-war-drou : Pa zeuio va dousik-koantik, va muia-karet d’am zi, Ni a ielo da zisheolia, va dous ha me, dindan hi.
Ann aval ruan a dapinn, hag eur boked rinn ’vit hi, Hag eur rozinil a garann e likinn ivez enn hi, Eur rozinilik gwall c’hoenvet, abalamour d’am enkrez, Rag n’em euz ket bet c’hoaz gant-hi eur bouch a wir garantez.
— Tavit gand ho son, va mignon, tavit prim, gand ho komzaou ; Ann dud o vont d’ann oferen zo enn traon ouz hor silaou. Eur wech-all pa zeufiemp d’al lann, ha vemp hon unan hon daou, Eur bouchig a wir garantez a roinn d’hoc’h, unan, pe zaou. —
# Barzhaz Breizh/1867/Ann distro euz a Vro-Zaoz

Oberennoù damheñvel pe handelvoù all zo ivez, gwelout An Distro eus a Vro-Saoz.
| ◄ Loiza hag Abalard | Ann distro euz a Vro-Zaoz | Greg ar c’hoazour ► |
Etre parrez Pouldergat ha parrez Plouare, Ez euz tudjentil iaouang o sevel eunn arme
Evit monet d’ar brezel dindan mab ann Dukez, En deuz dastumet kalz tud euz a beb korn a Vreiz ;
Evit monet d’ar brezel dreist ar mor, da Vro-zoz. Me’m euz ma mab Silvestik e ma int ouz he c’hortoz ; Me’m euz ma mab Silvestik ha n’em euz nemet-han A ia da heul ar strollad, gand marc’heien ar ban.
Eunn noz e oann em gwele, ne oann ket kousket mad, Me gleve merc’hed Kerlaz a gane son ma mab ; Ha me sevel em’ c’haonze raktal war ma gwele : — Otrou Doue! Silvestik, pelec’h oud-de breme ?
Marteze em oud ouspenn tric’hant leo deuz va zi Pe tolet barz ar mor braz d’ar pesked da zibri ; Mar kerez bea chommet gant da vamm ha da dad, Te vize bet dimezet breman, dimezet mad ;
Te vize bet dimezet hag eureujed timat D’ar braoa plac’h euz ar vro, Mannaik Bouldergat Da Vanna da zousik-koant, ha vizez gen-omp-ni Ha gand da vugaligou; trouz gant-he ’kreiz ann ti.
Me am euz eur goulmik c’hlaz e kichenik ma dor, Hag hi e toull ar garrek war benn ar roz e gor ;
Me stago deuz he gouzouk, me stago eul lizer Gant seiennen va eured, ra zeui ma mab d’ar ger.
— Sav alese, va c’houlmik, sav war da ziou-askel Da c’hout mar te a nichfe, mar te a nichfe pell ; Da c’hout mar te a nichfe gwall bell dreist ar mor braz, Ha ouifez mar d-eo ma mab, ma mab er buhe c’hoaz ?
Da c’hout mar te a nichfe tre-beteg ann arme, Ha gasfez euz va mab paour timat kelou d’ime ? — Setu koulmik c’hlaz va mamm a gane ’kreiz ar c’hoat, Me hi gwell erru d’ar gwern, me hi gwell o rezat.
— Eurvad d’hoc’h-hu, Silvestik, eurvad d’hoc’h, ha klevet : Ama em euz eul lizer zo gan-in d’hoc’h kaset. — Benn tri bloaz hag eunn devez me erruo da vad, Benn tri hloaz hag eunn devez gant ma mamm ha ma zad, —
Achuet oa ann daou vloaz, achuet oa ann tri : — Kenavo d’id, Silvestik, me n’az gwelinn ket mui ; Mar kaffenn da eskern paour tolet gand ar mare, Oh! me ho dastumefe hag ho briatefe. —
Ne oa ked he c’homz gant-hi, he c’homz peurlavaret,
Pa skoaz eul lestr a Vreiz war ann ot, hen kollet, Pa skoaz eul lestr a vro penn-da-benn dispennet, Kollet gant-han he raonnou hag he wernou breet.
Leun a oa a dud varo ; den na ouffe lavar, Na gout pe geit zo amzer n’en deuz gwelet ann douar. Ha Silvestik oa eno, hogen na mamm na tad, Na mignon n’en doa, siouaz ! karet he zaou-lagad !
# Barzhaz Breizh/1867/Ann drouk-rans

Oberennoù damheñvel pe handelvoù all zo ivez, gwelout An Droukrañs.
| ◄ Kroaz ann hent | Ann drouk-rans | Ar gwennilied ► |
Ma oufenn-me lenn ha skriva, evel a ouzounn rimel, Me a refe eur zon nevez, eur zon, ha na venn ket pell.
Me wel erru, va mestrezik, dont a ra trezek hon ti ; Mar gellann-me kaout ann tu, me a brezego out-hi.
— Drouklivet, va mestrezik koant, drouklivet-braz ho kavann, Aboe m’ho kweliz er pardon, e miz even divezan.
— Ha pa venn-me ’ta, den iaouang, ha pa venn-me drouklivet ! Ann derzien vraz zo bet gan-in, abaoe pardon Folgoet.
— Deuit-c’houi gan-in, va dousik, deuit tre el liors gan-in, Me ziskouezo d’e-hoc’h eur rozen eno touez Patrom:REizh louzou fin ;
Ker gae ha ker brao oa eno, hag hi savet war ar bod ! Diziou beure pa he c’haviz oe ker ruz hag ho tiouchod.
D’e-hoc’h e liviriz serra mad tor ho kaloun, va mestrez, Na vize eat ann dud e-barz, ’touez al louzou hag ar frez ;
Ha n’hoc’h euz ket sentet ouz-in, hag hoc’h euz hen digoret, Ha setu gwenvet ar vleuzven, kollet gan-e-hoc’h ho kened.
Ar garantez, ar iaouankiz, kaera traou zo er bed-man ; Bleuzvi a reont ha koenvi ann eil hag eben buhan.
Amzer omp bet o ’n em garout ne deuz ket padet gwall bell ; Tremen e deuz great, plac’h iaouang, evel eur barrad avel.
# Barzhaz Breizh/1867/Ann Erminik

Oberennoù damheñvel pe handelvoù all zo ivez, gwelout An Erminig.
| ◄ Stourm ann tregont | Ann Erminik | Baron Jaouioz ► |
Ann deliou ’zigor enn dero Kent evid digeri er fao ; Bleiz a c’hed ann taro... — Osa ! skes ! skes ! Osa ! skes ! skes ! — Bleiz a c’hed ann taro ; Deuz dek mervel a rai nao.
Iann ann tarv, ha Guillaou ar bleiz A zo daou gillen, war va feiz : Laou enn od zo’ c’hedal, — Osa ! skes ! skes ! (bis) Iannig o tont o neuial.
— Mar bevin fresk eo a glasket ; Evid ann de na pezo ket : Med kerniel hir lemmet, — Osa ! skes ! skes ! (bis) D’ho tivouella, mar keret. —
Katellik fur, ann erminik A c’hoarze a-rez he zoullik : — Sellet peger soublik — Osa ! skes ! skes ! (bis) C’hoari Guillaou penn-toullik,
Guilaou penn-toullig a c’hoari, Paourik ! war vegik kerniel kri. Me gave d’in oa gwell..... — Osa ! skes ! skes ! (bis) Gwell da zent ’vid he gerniel. —
Iann ia d’ann traon, Iann ia d’ann nec’h : — Ai-ta ! dao, Guillaou, war he lerc’h ! Difreiz vi evit-han, — Osa ! skes ! skes ! (bis) Skuiz eo, kamm eo ; te zo skan !
— Skuizet awalc’h e ma gan-in ; Bremaig he reisionninn ! — Ao ! ao ! Iann-ar zaoz, tec’h ! — Osa ! skes ! skes ! (bis) Ma ann diaol braz war da lerc’h !
Prajou ho deuz-int tremenet, Poazi ar geod hi ho deuz gret ; Parkou deuz-int treuzet, — Osa ! skes ! skes ! (bis) Na c’hreunio na kerc’h nag ed.
Na vronzo gwe el liorzao ; Pikouz ar blun, ’vel gand ar glao. Me garfe, ’m gwirione, Osa ! skes ! skes ! Osa ! skes ! skes ! Me garfe, ’m gwirione, ’N em dagfent ’nn eil egile !
# Barzhaz Breizh/1867/Ann droug-hirnez

Oberennoù damheñvel pe handelvoù all zo ivez, gwelout An Droug-Hirnez.
| ◄ Melinerez Pontaro | Ann droug-hirnez | Ar c’hloarek paour ► |
Ann eoriou zo savet, setu ar flik-ha-flok ; Krenvat ra ann avel, mont a reomp kaer a-rog ; Stegna reeur ar gweliou, ann douar a bella : Va c’halon, siouaz d’in ! ne ra med huanada.
Kenavo neb am c’har em parrez tro war-dro ; Kenavo, dousik paour, Linaik, kenavo,
Ar c’himiad ma rann d’id, ken evid da guitat, Marteze, siouaz-d’in, da viken, evit mad.
’Vel eunn evnik lammet gand eur sparfel, er c’hoad ; Deuz a gichen he far pa oant d’en em barat, Meuz ket kalz a amzer da zonjal d’am glac’har, Ker buhan am lammer digand ann neb am c’har.
Evel eunn oan a zen, pelleet deuz he vamm, N’ehanann da oela, da deurl klemmou estlamm ; Ma daou-lagad bepred troet trezeg ar plas Elec’h oud-de chomet, va mignonezik vraz.
Pelloc’h va daou-lagad na weljont nemet mor, A gren azindan on, a lamm hag a zigor ; Ha pa’z ann da zonjal ma achuet gan-e. Ha me e gweled mor, em strinka ra d’ann ne.
Pa zeuiz tre el lestr va estlamm a oa braz Gwelet eur seurt kastel o vralla war mor glaz ; Pevar-ugent kanol, daou-ugent a bep tu, Ho c’horf briziet enn gwenn livet gand livach du ;
Ann od evel eur c’helc’h, endro, pell diouz-en, O ranna enn daou du ar mor braz hag ann nen.
Ha begig ar gwernou, huelloc’h deuz ann dour Ha n’eo deuz ar vered beg ann huella tour.
Gwel’t hoc’h euz war ar roz endro d’ar raden glaz, Ho deuz koulmou awalc’h koulz a-hed hag e kroaz, Endro d’eur wern ez euz liesoc’h a funen Evid a neuden zo endro d’ar radenen.
Allaz ! ar Vretoned zo leun a velkoni ! Meveli ra va fenn, ne hallann sonjal mui. Va c’halon a zigor ; ’nn aner rann ar zon-ma ; Marteze, siouaz-d’in ! n’em c’hlefot he c’hana !
# Barzhaz Breizh/1867/Ann alarc’h

Oberennoù damheñvel pe handelvoù all zo ivez, gwelout An Alarc’h.
| ◄ Gwaz Aotrou Gwesklen | Ann alarc’h | Seizen Eured ► |
Eunn alarc’h, eunn alarc’h tre-mor, War lein tour moal kastel Arvor ! Dinn, dinn, daon ! dann emgann ! dann emgann ! Oh ! dinn, dinn, daon ! d’ann emgann a eann !
Neventi vad d’ar Vretoned ! Ha malloz-ru d’ar C’hallaoued ! Dinn, dinn, daon! d’ann emgann ! d’ann emgann ! etc.
Erru eul lestr, e pleg ar mor, He weliou gwenn gant han digor ;
Digouet ann otrou Iann endro, Digouet eo da ziwall he vro ;
D’hon diwall doc’h ar C’hallaoued, A vac’hom war ar Vretoned.
Ken a losker eur iouaden, A ra d’ann od eur grenaden ;
Ken a zon ar meneiou Laz ; Ha froen ha drid ar gazek c’hlaz ;
Ken a gan laouen ar c’hleier, Kant leo tro-war-dro, e peb ker,
Deut eo ann heol, deut eo ann han ; Deut eo endro ann otrou Iann !
Ann otrou Iann a zo potr mad ; Ker prim he droad hag he lagad.
Lez eur Vreizadez a zunoz Eul lez ken iarc’h evel gwin koz.
Luc’h a dol he c’hoaf pa ’n horell, Ken a vrumenn ann neb a zell
Pa c’hoari klenv, ker kre e zarc’h, Ken a zaou-hanter den ha marc’h. —
— Darc’h ato, dalc’h mad, otrou duk, Dao war ’nhe! ai-ta! bug-ho ! bug !
Neb a drouc’h ’vel a drouc’hez-te, N’en deuz otrou nemed Doue !
Dalc’homp, Bretoned, dalc’homp mad ! Arzao na true ! goad oc’h goad !
Iron Varia Breiz, skoaz da vro ! Fest erbedenner, fest a vo !
Dare’ ar foen ; piou a falc’ho ? Dare’ ann ed ; piou a vedo ?
Ar foen, ann ed, piou ho fako ? Ar roue gav gant-ha’ raio.
Dont a rai a-benn eur gaouad, Gand eur falc’h arc’hant da falc’hat ;
Gand eur falc’h arc’hant er bro-ni, Ha gand eur fals aour da vedi.
Mar plije gand ar C’hallaoued Daoust hag int mank ar Vretoned ?
Mar plije gand ’nn otrou roue Daoust hag hen eo den pe Zoue ?
Skrigna ra bleizi Breiz-izel, O klevet embann ar brezel,
O klevet ar iou, a iudont : Gand c’houez ar C’hallaoued a reont.
Enn henchou, e-berr a welour O redeg ar goad evel dour,
Ken iei ru-glaou brusk ann houidi, Hag ar wazi gwenn o neui.
Muioc’h a dammou goaf, e sklent, Eged skoultrou goude barr-went ;
Ha muioc’h a bennou-maro, Eged e karneliou ar vro.
Potred Gall, elec’h m’a koueint, Beteg deiz ar varn a c’hourvint ;
Beteg deiz ar varn hag ar fustl, Gand ann Trubard a ren ar rustl.
Ann deveradur euz ar gwe, Rai dour benniget war he ve !
Dinn, dinn, daon ! d’ann emgann, d’ann emgann ! Oh ! dinn, dinn, daon ! d’ann emgann a eann !
# Buhez ar Sent/1912/Pardon ha pelerinaj an ôtrou sant Matilin Montkontour

| ◄ Pardon ha pelerinaj Itron-Varia Vulat | Pardon ha pelerinaj an ôtrou sant Matilin Montkontour | Pardon ha pelerinaj Itron-Varia Glerin  ► |
Sant Matilin a oa ganet en Larchant, eur gêr vihan eus ar Bourgogn, tost da Sens, war-dro an trede kantved goude donedigez Hon Zalver. E dad a oa e hano Marin hag e vamm, Euphemia. Tud a noblans a oant ha pinvidik, mes troet a-grenn gant ar falz-doueou.
Matilin a oe gonezet abred d’ar fe gristen gant eur misioner hanvet Polykarp ; eur wech badezet, e c’honezas ive e gerent.
Dal ma oe en oad, e oe roët d’ezan gant Polykarp an urziou sakr. Ar beleg yaouank a stagas da brezek ar fe d’e genvroïz. Ken brudet e teuas da vezan dre e zantelez hag e viraklou, ma oe galvet da Rom, gant an impalaer Maximin, evit parean e verc’h troet he spered. Dorn an diaoul a oa ’barz ar c’hlenved-ze ; setu perak, pa ’n em gavas ar zant war al lestr o vont da Rom, e lakas an enebour eur barr-avel da c’houezan ken e krede d’ar vartoloded e oant kollet. Mes ar zant a c’hourc’hemennas d’an avel tevel ha kerkent ar mor a sioulaas. Pa oe digouezet en Rom, e pareas merc’h an impalaer ; chom a reas er gêr zantel da welet an ilizou ha da bedi war veiou an Ebestel hag ar verzerien. Eno e varvas, a-benn tri bla, hag e oe sebeliet gant kalz a enor, dre urz an impalaer. Mes e gorf, goude bezan douaret, a zavas war var e ve ; ar burzud-ze a digasas da zonj d’an ofiserien a oa bet o kerc’hat anezan, ne oa deut gante nemet goude prometi d’ezan e vije dizroet e gorf da Larchant, mar teuje da vervel epad e dro. An impalaer a c’hourc’hemennas neuze kas ar zant d’e vro.
Eno e oe miret e relegou epad kant vlaveziou, enoret gant eleiz a belerined ne skuizent ket o tont da c’houlen skoazel ar zant, o vezan ne skuize ket, diouz e du, oc’h ober burzudou evite. Pedet a oa, dreist-oll, evit an dud troet o spered, ’vit ar vartoloded hag an dud a vor.
Hirie, sant Matilin a zo ankouaet en e vro ; gant Breiziz eo digouezet an enor — ne ouier ket en pesort koulz — da viret e hano hag e zevosion. Kistinik, er Morbihan, ha Monkontour, en eskopti Sant-Brieg, eo kaeran pelerinajou an eus en Breiz.
En Monkontour, e bardon a ve grêt d’ar zadorn ha da zul ar Pantekost. Ar zadorn eo de ar belerined, Gwenedourien peurvuian.
Eur brezegen vrezonek a ve grêt d’ar zadorn ha d’an noz e ve prosesion bras gant goleier ; dre ruiou kêr sklerijennet e ve douget ar relegouer kaer ’zo ennan eun askorn eus tâl ar zant. Eun tantad a ve elumet war grec’hen ar marc’hallac’h, hag epad ma ve o flaminan ’us da gêr, ar veleien hag ar bobl a gân an Te Deum.
Devosion Tregeriz en kenver sant Matilin a zo deut da goac’han, eur pennad so ; n’eus ket hanter-kant vla c’hoaz, e bardon a oa ken brudet en o zouez ha hini santez Anna-Wened.
Ouspen evit an dud foll, sant Matilin zo pedet ive evit al loened, dreist-oll an ejenned, hag evit ma vo eost dru hag ed-du kaer.
Enoret eo en Kemper, en Pondaven, en Plemeur, en Beignon, en Laniskat. En eskoptiou Roaôn ha Naoned, zo hano anezan kazi en pep parouz.
# Buhez ar Sent/1912/Pask hag amzer Bask

| ◄ Nikolas de Flüe | Pask hag amzer Bask | Hug  ► |
Pevar mil bla oa, e oa ar bed azezet en e bec’hed, hag e oa ar Maro, freuz ar pec’hed, roue warnan.
Amzer Bask a zo, er bed-man, evel eur mene Thabor, eur palez kaer war an uhel, e pigner ennan dre ar binijen, hag e kinnig ennan Doue, d’ar gwir gristenien, eun tanva eus joaiou ar baradoz.
# Buhez ar Sent/1912/Pelerinachou ha pardoniou

| ◄ Pôl | Pelerinachou ha pardoniou | Itron-Varia Wir-Zikour  ► |
Dor zantel ar pardoniou a zo digor, Breiziz a zo war bale, dre Argoad hag Arvor, evit enori o zent patron.
Ar c’hentan hag ar muian doujet gwechall, pa oa Breiz-Izel mestr d’ezi he-unan, a oa re ar Seiz Sant : Sant-Malo, Dol, Sant-Brieg, Landreger, Kastel-Pôl, Kemper ha Gwened.
D’o enori, Breiziz a rê eur pelerinaj hanvet Tro-Breiz, dre ma rê an dud, kouls lavaret, tro ar Vro a-bez. A vagadou e rênt an hent hirr-ze, rak, en amzer goz, e oa dies beaji. Ne oa het a henchou-houarn evel breman ; war droad ez aed pe war varc’h. Chapeliou a oa bet savet war vord an hent, hag ar belerined a gave enne diskuiz ha gwasked evit an noz. Pegen brao ne oa ket gwelet bagadou Bretoned o kerzet evelse, en eur bedi hag en eur ganan kantikou ar vro, war roudou o zent hoz !
Ha pa vijer arru en penn an hent :
Oh ! pebez stad a vije en o c’halonou paour, P’arruent en ilizou, dirak an irc’hier aour, Lec’h ma kouske relegou ar Seiz Sant binniget, ! Nag a gân, nag a beden ’vije d’e kinniget !
Evel ma lavar c’hoaz ar Barz :
Dudiusan tôl-lagad, gwelet Breiz a-bez-kaer O kanan, ’hed an henchou, o pedi, en peb kêr, Ar Seiz Sant o devoa he dihunet d’ar vue, Hag a zo ouz he gortoz breman dirak Doue !
Pedomp Doue ma viro Breiz, dinam, ar gened a deu d’ezi eus he fardoniou, ma vo gwelet eun de o adpleustran adarre ar gwenojennou koz.
Ha neuze, dindan gwarez ar Seiz Sant binniget, E savo Breiz uheloc’h he fenn pell ’zo pleget ; Ha, distroet ’n be c’halon, gwad glàn he yaouankiz, E talc’ho mat d’he giziou, d’he yez ha d’he frankiz.
# Buhez ar Sent/1912/Patern

| ◄ Beneat-Josef_Labre | Patern | Jezus-Krist en liorz Jetsemani  ► |
Ober a rêr hirie ive gouel sant Patern, a oe konsakret kentan eskob Gwened, war-dro ar bla 465, gant Perpetuus, eskob Tour, dirak Athenius, eskob Roazon ha Nunechius, eskob Naoned.
Karadek, roue Gwenediz, lezhanvet Brec’h-vras a roas d’ezan e di hag a reas sevel en e blas eun iliz, en enor d’an ôtrou sant Per, prins an Ebestel.
War a lavarer, ar roue Klovis a roas d’an eskob neve relegou dispar evit a iliz-veur. Kement-se a ziskoue e tlee bezan, da vihanan, emgleo etreze.
# Buhez ar Sent/1912/Pardon ha pelerinaj sant Yann-ar-Biz

| ◄ Itron-Varia Kernitron | Pardon ha pelerinaj sant Yann-ar-Biz | Itron-Varia-Perros-Hamon  ► |
Parouz Sant Yan, savet aboue ar Revolusion, a zo bet kresket, kouls lavaret, dre vertu ar biz santel e teuer di da enori. Da gentan, ne oa diouti nemet eun nebeudig tier hag eur chapelig gwestlet da zant Meriadek, eskob Gwened. Biz sant Yan o vezan bet digaset d’ar chapel-ze, eus an Normandi, e oe divizet sevel eun iliz evit digemer anezan hag ar relegouer kaer elec’h ma oa bet laket gant an duk Yan V. An iliz a oe achuet er bla 1513. An dukez Anna a deuas da bedi enni hag a oe pareet diouz an drouk daoulagad, ’n eur stokan oute biz ar zant.
N’eus ket a bardoniou eu Treger kaeroc’h evit hini sant Yan ; darempredet eo gant milierou a belerined a dired, kalz aneze, adalek ar gousperou kentan, da welet ar prosesion hag an tantad ; an tantad-ze a ve c’houezet, lein an tour, gant eun aerouant o tisken a-hed eur gorden.
En Sant-Yan eo difennet an dansou, da ze ar pardon, dre zoujans evit ar zant bet dibennet war c’houlen eun danserez. Eur wech, eun hostiz a gredas terri al lezen ha lakat ebatou en e di. An nozvez war-lerc’h, e oe pulluc’het gant an tan-gwall, kement mad an evoa.
# Buhez ar Sent/1912/Roza Lima

| ◄ Yan Dibenn-Eost | Roza Lima | Raymond Nonnat  ► |
Ar zantez-man, kentan bleunien a zantelez a gutuilhas an Iliz en Amerik Izelan, da lakat war he ôteriou, a c’hanas a gerent kristen, en Lima, er bla 1586 ; d’he badeziant e oe hanvet Izabel, mes goude e oe lezhanvet Roza, abalamour d’he gened, hag al lezhano-ze oe dalc’het warni.
Da bemp bla, e reas le da viret bepred he gwerc’hded ; êt muioc’h war an oad, gant aon na raje he c’herent d’ezi dimezi, e troc’has en kuz he fennad bleo melen.
Souezus eo klevet hano eus ar yuniou a rê : epad ar c’hoaraïz ne zebre nemet had oranjez, ha d’ar gwener, zoken, ne gemere nemet pemp haden, en enor da bemp gouli Hon Zalver.
He c’herent a gouezas en dienez ; mont a reas neuze da zerviji, hag o labourat noz-de e c’honeze bara d’eze.
Divezatoc’h e kemeras saë Trede-Urz sant Dominik ; dindan, e touge eun hiviz reun kalet, broudou bihan enni. Dindan he voual, e touge noz-de eur gurunen houarn, enni ive broudou stank a zanke en he fenn.
Evit ober evel santez Katel a Zienn, e kemeras eur chaden houarn war alc’houe, ha goude bezan grêt ter dro ganti endro d’he c’horf, e stlapas an alc’houe er stêr, evit n’hallje biken ken en em dichadenni.
Ober a reas eur gwele gant brankou kalet, hag an toullou goullo etreze a stanke gant tammou podou torret.
Savet he devoa he feniti en eur c’horn eus al liorz, hag eno e prederie war dreo an nenv, e skourjeze he c’horf, hag e trec’he an drouk-spered.
Epad pempzek vla, e oe heskinet gant gwaperez he nesan, ha gant sec’horiou he ene.
Doue a felle d’ezan kement-se evit kreski he zantelez.
Roza a lavare alïes : « Oh ! Otrou, kresket ma foaniou, gant ma kreskfet, er memes amzer, ar garante am eus evidoc’h. »
Erfin, al levenez a deuas a neve en he ene, ha Jezuz-Krist a deurvezas lavaret d’ezi eun devez : « Rozen ma c’halon, bez ma fried. » Ar maro a deuas d’he lakat etre daouarn he muian-karet, d’ar 24 a viz eost 1617 ; e oa o ren he c’hentan bla ha tregont.
Miraklou diniver a c’hoarvezas war he be, ha Klemant X he lakas e-touez ar zent, er bla 1671, hag a c’hourc’hemennas ober he gouel d’an 30 a viz eost.
Red eo kaout evit Doue kalon eur bugel ; evit an nesan, kalon eur vamm, hag evit an nen e-unan, kalon eur barner.
Sant Paskal.
# Buhez ar Sent/1912/Rok

| ◄ Arzel | Rok | Hyasent  ► |
Ober a rêr hirie ive gouel sant Rok. Ginidik oa eus a Vontpellier. O veza êt da bardonan da Rom, e tigouezas gantan tremen dre vroiou taget gant ar vosen, hag e kemeras digare ac’hane da ziskouez e garante en kenver e nesan, o chom da bleal ouz an dud klanv.
Herve lavarer, e stagas ive ar c’hlenved ennan, hag o vezan ma tec’he an holl dioutan, en em dennas en eur c’hoat, elec’h ma c’houzanvas poaniou skrijus ; eur c’hi a zigase bara d’ezan d’e brejou.
An Otrou Doue hen pareas, en eun doare burzudus, hag e c’hellas distrei d’e vro, elec’h ma tremenas ar rest eus e vue en oberou a drugare. Mervel a reas en Montpellier, war-dro hanter ar XIV$^{et}$ kantved.
D’ar c’houezekvet konsil-meur (1414), a vodas en Konstans, deiou a veze, ouspen 100.000 den, e krogas ar vosen en kêr. En em erbedi a rejod ouz sant Rok ; e skeuden a oe douget en prosesion, hag ar c’hlenved a gouezas raktal. Adalek neuze, an devosion da zant Rok a oe brudet dre an Iliz a-bez.
# Buhez ar Sent/1912/Sant Yan ar biz

| ◄ Ginivelez an Otrou Sant Yan-Vadezour | Sant Yan ar biz | Salaün  ► |
Sant Yan a zo unan eus ar zent savet uhelan en baradoz an Otrou Doue ha brudet ar muian e-touez an dud ; en Breiz-Izel, an tantadou a zigor e ouel hag a zoug e hano binniget, eus an eil traouien d’eben hag eus an eil mene d’egile.
E bardoniou a zo stank ha laouen : kaeran a oufed gwelet, koulskoude, eo hini sant Yan ar Biz.
En amzer ma oa Jann d’Arc hag Arzur Richemont o kas ar Zôzon eus Bro-C’hall, eur biz da sant Yan-Vadezour, an hini ma tiskouezas gantan Salver ar bed, pa lavare d’e ziskibien : « Setu aze Oan Doue, » goude bezan bet miret epad meur a gant vla en Normandi, a oe douget, en eun doare burzudus, da Draou-Meriadek, gant eun den yaouank ginidik eus a Blougasnou.
Ar biz santel, eur wech ’n em gavet e-touez ar Vretoned, a reas kement a viraklou, ma reas an duk Yan V sevel eun iliz en e enor, a zo c’hoaz en de a hirie, unan eus ar re gaeran azo en hon beg douar. Diazezet d’an de kentan a viz eost 1440, ne oe peurc’hrêt nemet er bla 1513, gant aluzennou pinvidik Anna Breiz.
Otrou sant Yan binniget, grêt d’imp heuilh Jezuz-Krist war an douar-man, ouz sklerijen ar fe, ma c’hellfomp e welet divezatoc’h er baradoz, ouz sklerijen ar gloar.